2017. gada 3. maijā Noteikumi Nr. 234

Rīgā (prot. Nr. 22  22. §)

**Kuģu pārstrādes konsultatīvās padomes nolikums**

Izdoti saskaņā ar likuma

"Par piesārņojumu"

49.1 panta otro daļu

1. Kuģu pārstrādes konsultatīvā padome (turpmāk – padome) ir konsultatīva institūcija, kura izvērtē Eiropas Parlamenta un Padomes 2013. gada 20. novembra Regulā Nr. 1257/2013 par kuģu pārstrādi un ar ko groza Regulu Nr. 1013/2006 un Direktīvu 2009/16/EK (turpmāk – regula Nr. 1257/2013) minēto kuģu pārstrādes plānu un kuģu pārstrādes rūpnīcu plānu atbilstību minētajai regulai.

2. Padomes funkcijas ir sniegt ieteikumus Valsts vides dienestam jautājumos, kas saistīti ar regulā Nr. 1257/2013 minēto kuģu pārstrādes rūpnīcu plānu apstiprināšanu un kuģu pārstrādes plānu apstiprināšanu.

3. Padomei ir šādi uzdevumi:

3.1. izvērtēt regulā Nr. 1257/2013 minēto kuģu pārstrādes plānu atbilstību šajā regulā noteiktajām prasībām;

3.2. izvērtēt regulā Nr. 1257/2013 minēto kuģu pārstrādes rūpnīcu plānu atbilstību šajā regulā noteiktajām prasībām.

4. Padomei ir šādas tiesības:

4.1. atbilstoši kompetencei pieprasīt un saņemt no valsts un pašvaldību iestādēm, kā arī komercsabiedrībām un nevalstiskajām organizācijām padomes uzdevumu izpildei nepieciešamo informāciju;

4.2. uzaicināt piedalīties padomes sēdēs ekspertus – attiecīgās nozares speciālistus.

5. Padomē ir pārstāvētas šādas institūcijas:

5.1. Vides aizsardzības un reģionālās attīstības ministrija;

5.2. Valsts vides dienests;

5.3. Valsts darba inspekcija.

6. Katras šo noteikumu 5. punktā minētās institūcijas vadītājs dalībai padomē deleģē divus attiecīgās institūcijas pārstāvjus.

7. Padomes priekšsēdētājs ir Vides aizsardzības un reģionālās attīstības ministrijas pārstāvis.

8. Padomes locekļi atlīdzību par darbu padomē nesaņem.

9. Padomes locekļa prombūtnes laikā attiecīgā institūcija pilnvaro citu pārstāvi piedalīties padomes sēdē.

10. Padomes sēdes notiek reizi pusgadā, ja ir ierosināti jautājumi izskatīšanai.

11. Padomes sēdes sasauc padomes priekšsēdētājs pēc savas iniciatīvas vai – viņa prombūtnes laikā – priekšsēdētāja pilnvarotā persona, vai ja to rakstiski pieprasa vismaz četri padomes locekļi.

12. Padomes sēdes ir slēgtas. Padome lēmumus pieņem ar klātesošo padomes locekļu vienkāršu balsu vairākumu, atklāti balsojot. Katram padomes loceklim ir viena balss. Ja balsu skaits sadalās vienādi, izšķirošā ir sēdes vadītāja balss. Padomes locekļi lēmumus var pieņemt, arī izmantojot e-pastu.

13. Padome ir lemttiesīga, ja tās sēdē piedalās vismaz četri padomes locekļi, ieskaitot sēdes vadītāju.

14. Padomes darbību materiāltehniski nodrošina un padomes sekretariāta funkcijas pilda Valsts vides dienests.

15. Padomes sēdes protokolē padomes sekretārs. Protokolā norāda darba kārtības jautājumus, sēdes dalībniekus un pieņemtos lēmumus. Protokolu paraksta sēdes vadītājs un padomes sekretārs.

16. Padomes darbs tiek organizēts saskaņā ar tās noteikto kārtību.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards